P. Hrušovský, podpredseda NR SR: (2002-05-23):
Otváram rozpravu, páni poslanci. Pýtam sa vás, či sa chcete do rozpravy prihlásiť ústne. Konštatujem, že nie je to tak. Preto vyhlasujem rozpravu o tomto bode programu za skončenú. Ďakujem pánovi poslancovi Ambróšovi a Vrždákovi. Prerušujem rokovanie o tomto bode programu. Pristúpime k rokovaniu o návrhu skupiny poslancov Národnej rady Slovenskej republiky , čiže pána poslanca Antona Juriša a ďalších pánov poslancov, ktorí predkladajú návrh, na vydanie zákona o Slovenskej vodohospodárskej komore (tlač 1504). Prosím teraz, aby z poverenia skupiny navrhovateľov návrh odôvodnil pán poslanec Juriš. A. Juriš, poslanec: Vážený pán predsedajúci, vážené kolegyne, kolegovia, bol som poverený skupinou poslancov vystúpiť ako navrhovateľ k návrhu zákona o Slovenskej vodohospodárskej komore. Významné spoločenské, politické a ekonomické procesy po roku 1989 vyvolali postupné zmeny vo vlastníckych vzťahoch, v legislatíve, v cenovej politike, ako aj v ďalších spoločenských oblastiach. Neobišlo to ani také významné národohospodárske odvetvie, akým je vodné hospodárstvo. V nadväznosti na Programové vyhlásenie vlády Slovenskej republiky rozvojový dokument Koncepcia vodohospodárskej politiky Slovenskej republiky a tiež Návrhu programu rozvoja vodného hospodárstva Slovenskej republiky do roku 2010 sa pripravujú a postupne realizujú prijaté zámery, ktoré majú významný dosah na ďalší rozvoj vodného hospodárstva. Predovšetkým treba spomenúť zmeny v legislatívnej oblasti, ktoré sa týkajú, a to najmä zákona č. 184/2002 Z. z. o vodách a o zmene a doplnení niektorých zákonov, napríklad zákona č. 139/2002 Z. z. o rybárstve, zákona o verejných vodovodoch a kanalizáciách. Významnou zmenou je aj pripravovaná postupná transformácia majetku štátu, a to Vodární a kanalizácií, bezodplatným prevodom vodovodov a kanalizácií do vlastníctva miest a obcí tak, aby mohli v celom rozsahu zabezpečovať úlohy vyplývajúce im zo zákona č. 369/1990 Zb. o obecnom zriadení v znení neskorších predpisov. V súčasnosti pracuje v podnikoch vodného hospodárstva vyše 14 000 zamestnancov v 5 štátnych podnikov Vodární a kanalizácií, v Slovenskom vodohospodárstvom podniku, š. p., Banská Štiavnica, vo Výskumnom ústave vodného hospodárstva Bratislava, vo Vodohospodárskej výstavbe, š. p., Bratislava, Hydroconsulte, š. p., Bratislava a ďalších niekoľko tisíc zamestnancov v rozličných inštitúciách, štátnych orgánoch, školách, v priemyselných podnikoch ako vodohospodári a podobne. V tejto súvislosti možno jednoznačne konštatovať, že vzhľadom na roztrieštenosť zamestnancov pôsobiacich v oblasti vodného hospodárstva absentuje tu inštitúcia, ktorá by komplexne koordinovala a uplatňovala záujmy vodohospodárov v rôznych oblastiach spoločenského života pri tvorbe hospodárskej, sociálnej a odbornej politiky, obdobne ako je to napríklad u poľnohospodárov, potravinárov, architektov, stavebných inžinierov, audítorov a podobne. Všade, kde sú odborné komory. Konštituovať integrujúce profesijné združenie na základe najnovších poznatkov je akútne potrebné. Zákonnou možnosťou je forma komory. Vo vyspelých krajinách pôsobia samosprávne profesijné stavovské spolky a komory. Podľa následnej legislatívy sú odbornou činnosťou poverení len členovia komory formou vypracovania odborných posudkov, odhadov a expertíz. Touto skutočnosťou sa zabezpečuje, že odborné činnosti vykonávajú len zdatní a skúsení odborníci. Komora sa môže stať reprezentatívnym odborným partnerom orgánom štátnej správy, podobným orgánom doma aj v zahraničí. Ďalším podporným argumentom na vznik komory je pohľad záujmu o vstup Slovenska do Európskej únie, ktorý oficiálne prejavila vláda Slovenskej republiky vo svojom vládnom programe. Jednou z podmienok súhlasu na tento vstup je implementácia právnych predpisov Európskej únie do nášho právneho poriadku, v ktorom absentuje systém trvalej samosprávnej autonómnej kontroly vodohospodárskych spoločností. Komora pre svojich členov má mať významnú úlohu pri odbornom vzdelávaní, rozširovaní informácií o nových odborných trendoch, výrobkoch, riešeniach a technologických postupoch v oblasti vodného hospodárstva a výkonu vodohospodárskych činností. Vážení páni poslanci, poslankyne, dúfam, že nebude problém, aby sme odporučili tento návrh do druhého čítania. Ďakujem.